Ramaphosa aangeraai om twee regters te skors  Argieffoto Die regterlike dienskommissie (RDK) het pres. Cyril Ramaphosa aangeraai om twee hooggeregshofregters te skors. Die RDK het hoofregter Mogoeng Mogoeng versoek om tribunale teen regters Tintswalo Makhubele en Mushtak Parker aan te wys om ondersoeke te doen en terug te rapporteer. Makhubele van die hooggeregshofafdeling in Gauteng het as sittende regter ook as voorsitter van die tussentydse raad van die spoorpassasieragentskap (Prasa) gedien. Die klagte teen Parker is deur tien van sy kollegas in die hooggeregshofafdeling in die Wes-Kaap gebring. Parker is daarvan beskuldig dat hy teenstrydige weergawes van gebeure verskaf het rakende sy bewering dat regterpresident John Hlophe hom aangerand het. Ramaphosa is aangeraai om die twee regters te skors hangende die afhandeling van die klagte. Die tribunale sal binnekort aangewys word.